শ্রী বাঁকে বিহারীর চরণে যোগী-নীতীন, বৃন্দাবনে বিশেষ আরতি সেরে চাইলেন ‘বিকশিত ভারত’-এর আশীর্বাদ

কলকাতা: রবিবার ছুটির সকালে বৃন্দাবনের শ্রী বাঁকে বিহারী মন্দিরে এক গভীর আধ্যাত্মিক পরিবেশে উপস্থিত হলেন উত্তরপ্রদেশের (Uttar Pradesh) মুখ্যমন্ত্রী যোগী আদিত্যনাথ ও বিজেপির (BJP) সর্বভারতীয় সভাপতি নীতীন নবীন (Nitin Naveen)। বৈদিক মন্ত্রোচ্চারণের মধ্য দিয়ে এদিন মন্দিরে বিশেষ পুজো ও আরতিতে অংশ নেন দুই শীর্ষ নেতা। বিগ্রহের সামনে নতজানু হয়ে তাঁরা দেশের মঙ্গল ও উন্নতির জন্য আশীর্বাদ প্রার্থনা করেন।

বিজেপির সর্বভারতীয় সভাপতি পদে দায়িত্ব নেওয়ার পর এই প্রথম ব্রজভূমি সফরে এলেন নীতীন নবীন। তাঁর সঙ্গে ছিলেন মুখ্যমন্ত্রী যোগী আদিত্যনাথ। মন্দির সূত্রে জানা গিয়েছে, প্রদীপ প্রজ্বালন ও পুষ্পার্ঘ্য অর্পণের মাধ্যমে ভগবান শ্রী বাঁকে বিহারীর বন্দনা করেন তাঁরা। পুজো শেষে মুখ্যমন্ত্রী যোগী আদিত্যনাথ জানান, তিনি উত্তরপ্রদেশের সার্বিক সমৃদ্ধি এবং প্রধানমন্ত্রী নরেন্দ্র মোদির ‘বিকশিত ভারত’ গঠনের স্বপ্ন সফল করার জন্য প্রার্থনা করেছেন।

আরও পড়ুন: অ-হিন্দুদের ‘নো এন্ট্রি’! বড় সিদ্ধান্ত বদ্রীনাথ-কেদারনাথ কমিটির

দর্শন শেষে মন্দিরের পুরোহিতরা দুই নেতার হাতে প্রসাদ ও আশীর্বাদী বস্ত্র তুলে দেন। এদিনের মন্দির দর্শনে একাধিক রাজনৈতিক ও প্রশাসনিক ব্যক্তিত্বের উপস্থিতি নজর কাড়ে। তাঁদের সঙ্গে ছিলেন কেন্দ্রীয় অর্থ প্রতিমন্ত্রী তথা বিজেপির উত্তরপ্রদেশ রাজ্য সভাপতি পঙ্কজ চৌধুরী, দলের সর্বভারতীয় সাধারণ সম্পাদক দুষ্মন্ত গৌতম, রাজ্যের ক্যাবিনেট মন্ত্রী চৌধুরী লক্ষ্মীনারায়ণ ও সন্দীপ সিং। এছাড়াও উপস্থিত ছিলেন মথুরার মেয়র বিনোদ আগরওয়াল, রাজ্যসভার সাংসদ তেজবীর সিং এবং একাধিক বিধায়ক। গোটা মন্দির চত্বর ছিল কড়া নিরাপত্তার চাদরে মোড়া।

মন্দির দর্শন শেষে যোগী আদিত্যনাথ ও নীতীন নবীন সরাসরি যান মাঁট বিধানসভার বিধায়ক রাজেশ চৌধুরীর বাসভবনে। সম্প্রতি তাঁর মাতৃবিয়োগ হওয়ায় প্রয়াত বৃদ্ধার প্রতিকৃতিতে মাল্যদান করে শ্রদ্ধা জানান দুই নেতা। শোকসন্তপ্ত পরিবারের সদস্যদের সঙ্গে কথা বলে সমবেদনা জানান তাঁরা।